কেন ক্ষয়ে যাচ্ছে সেন্ট মার্টিন?
সেন্ট মার্টিনের পরিবেশ-প্রতিবেশ রক্ষায় নানা উদ্যোগের মধ্যে সম্প্রতি ঘূর্ণিঝড় মোখার তাণ্ডবে ক্ষতিগ্রস্ত এ প্রবালদ্বীপের অস্তিত্ব নিয়ে নতুন উদ্বেগ দেখা দিয়েছে।  গত ১৪ মে ঘূর্ণিঝড় মোখা বাংলাদেশের কক্সবাজার উপকূল ছুঁয়ে যায়। ঘূর্ণিঝড়ের কেন্দ্র বাংলাদেশের উপর দিয়ে না গেলেও এবং ভাটার সময় ঝড় আঘাত হানায় জলোচ্ছ্বাস তেমন না হলেও প্রবালদ্বীপটির পশ্চিমপাড়া, পূর্বপাড়া, দক্ষিণপাড়া, উত্তরপাড়া, নজরুলপাড়া, মাঝেরপাড়া, ডেইলপাড়া, কোনারপাড়া, গলাচিপাপাড়ায় সাগরতীরের কয়েক ফুট অংশ ভেঙে সাগরে মিশে গেছে। ভূতাত্ত্বিক গঠনের কারণে সেন্ট মার্টিনের কয়েকটি এলাকা ক্ষয়ের ঝুঁকিতে থাকলেও এ ধরনের ক্ষয়কে কেবল ‘মোখা’র প্রভাব বলতে নারাজ একজন বিশেষজ্ঞ। সাময়িকভাবে দ্বীপের স্থলভাগের কী পরিমাণ ক্ষয় হয়েছে বা সাগরে মিশে গেছে তা চিহ্নিত করার কাজ চলছে বলে জানিয়েছে প্রশাসন।
বাংলাদেশ ওশানোগ্রাফিক রিসার্চ ইনস্টিটিউটের সিনিয়র সাইন্টিফিক অফিসার আবু শরীফ মো. মাহবুব-ই-কিবরিয়া জানান, দ্বীপের উত্তরপাড়া, মাঝের পাড়া ও গলাচিপাপাড়া ঘূর্ণিঝড় মোখার প্রভাবে ঢেউয়ের তোড়ে ক্ষতিগ্রস্ত হয়েছে। এর মধ্যে একটি পাড়ার জেটি এলাকার কিছু অংশ ভাঙতে ভাঙতে হোটেল স্থাপনার কাছাকাছি চলে এসেছে। “সেন্ট মার্টিনের উত্তর দিকে উপকূলের কিছু অংশ ১০ থেকে ১৫ ফুট ক্ষয়প্রাপ্ত হয়ে সাগরে মিশে গেছে। এছাড়া গলাচিপার কিছু অংশও ক্ষয়প্রাপ্ত হয়েছে। সার্বিকভাবে পুরো দ্বীপের উপকূলে যেসব অংশে সেডিমেন্টেশন বেশি, সেগুলো অল্প করে হলেও ক্ষয়প্রাপ্ত হয়েছে,” বলেন ইনস্টিটিউটের এনভায়রনমেন্টাল ওশানোগ্রাফি ও ক্লাইমেট বিভাগের প্রধান।
তিনি জানান, দ্বীপের কতটুকু অংশ বিলীন হয়েছে তা নির্ধারনের পরিকল্পনা করেছে ইন্সটিটিউটের একটি দল। দ্বীপের ‘সয়েল প্রোফাইলিংয়ের’ অভিজ্ঞতা তুলে ধরে আবু শরীফ জানান, স্বল্প গভীরে (গড়ে ৩-৫ মিটারের মধ্যে) পাথর পাওয়া যাওয়ায় এ ‘রক আইল্যান্ডের’ সাগরে একেবারে বিলীন হওয়ার বা ডুবে যাওয়ার কোনো শঙ্কা নেই।
ঘূর্ণিঝড় মোখার আগে-পরে সেন্ট মার্টিনের সার্বিক পরিস্থিতি তদারকি করেছেন টেকনাফ উপজেলা নির্বাহী অফিসার মো. কামরুজ্জামান। ঘূর্ণঝড়ের প্রভাবে দ্বীপের বালুকাময় কিছু এলাকা ক্ষয়প্রাপ্ত হয়ে সাগরে ‘বিলীন’ হয়ে গেছে বলে জানান তিনি। “ক্ষয়ে যাওয়া অংশ সাগরপাড়ের ভরাট বালিময় এলাকা। কী পরিমাণ ক্ষয়ে গেছে, তা পরিমাপ ছাড়া বলা যাবে না। তবে উত্তর-পূর্ব অংশের ৫ ফুটের মত হতে পারে। এটা নিয়ে পানি উন্নয়ন বোর্ড কাজ করছে, সহসাই আপনার একটা সংবাদ পাবেন।” সেখানে পরিবেশ ও প্রতিবেশের বিষয়টি মাথায় রেখে পরবর্তী কার্যক্রম নেওয়া হবে জানান কামরুজ্জামান। তিনি বলেন, “আমরা দ্বীপের একটি অংশে গিয়েছিলাম, দেখলাম কিছু অংশে ক্ষয় (ইরোসন) দেখা দিয়েছে। পানি উন্নয়ন বোর্ডের নির্বাহী প্রকৌশলীও ছিলেন, উনিও দেখেছেন। এখানে এসব বিষয় নিয়ে কাজ করতে গেলে পরিবেশগত কিছু বিষয় রয়েছে, উনারা এটা নিয়ে একটা বড় পরিসরে সমীক্ষা করতে চাইছেন। এতে জীববৈচিত্রের পাশাপাশি এ ধরনের ঝুঁকি কিভাবে ঠেকানো যায় তা নিয়ে কর্মপরিকল্পনা থাকবে।”
তবে দ্বীপের সাবেক একজন জনপ্রতিনিধি বলছেন ভিন্ন কথা। তার মতে, ঘূর্ণিঝড় মোখার কারণে তেমন ক্ষয় হয়নি দ্বীপের ভূমির।  সাবেক ইউনিয়ন পরিষদ চেয়ারম্যান নূর মোহাম্মদ তার দীর্ঘ ৩০ বছরের অভিজ্ঞতা তুলে ধরে বলেন, দ্বীপের কিছু জমি ও উত্তর-মাঝেরপাড়ার কিছু অংশ অমাবস্যা-পূর্ণিমায় সাগরের পানির উচ্চতা বাড়ার কারণে ঢেউয়ের সময় ভেঙে গেছে। কোনো কোনো এলাকায় ১৫ থেকে ২০ ফুট বা উত্তর দিকে ও উত্তর পশ্চিমাংশে দ্বীপের মূল অংশ ভাঙছে। “তবে মোখা ঘূর্ণিঝড়ের প্রভাবে জলোচ্ছ্বাস না হওয়ায় তেমন ভাঙেনি। গত ১৫ বছরে মিনিমাম দেড়শ একর জমি সাগরে বিলীন হয়ে গেছে। উত্তর দিকেও ভাঙছে, পশ্চিম দিকেও ভাঙছে,” বলেন সাবেক এ জনপ্রতিনিধি।
একই ধরনের মত দিয়েছেন বঙ্গবন্ধু শেখ মুজিবুর রহমান মেরিটাইম ইউভিার্সিটির ওশানোগ্রাফি অ্যান্ড হাইড্রোলজি বিভাগের অধ্যাপক ড. আফতাব আলম খান। তিনি বলছেন, ঘূর্ণিঝড় মোখার প্রভাবে সেন্ট মার্টিনের ‘লাইন ইরোশন’ হয়নি। ভূতাত্তিক গঠন ও অবস্থানের কারণে দীর্ঘদিন ধরে উত্তর ও মাঝের অংশে ক্ষয় হচ্ছে। ঘূর্ণিঝড় মোখার সময়ে বিশেষ কারণে দ্বীপের একটি অংশ ভাঙছে, তা নয়।
তার ভাষ্য, ঘূর্ণিঝড়টি সেন্ট মার্টিনের উপর দিয়ে যায়নি, এর প্রভাবে জলোচ্ছ্বাসও হয়নি, ঘূর্ণিঝড়ের গতিপথ যেভাবে অতিক্রম করেছে তাতে দ্বীপের কোথাও ভেঙে যাওয়ার মত প্রভাব পড়েনি। গত পাঁচ বছর ধরে নিয়মিত শিক্ষর্থীদের নিয়ে সেন্ট মার্টিনে আসা-যাওয়ার অভিজ্ঞতা তুলে ধরে তিনি বলেন, “দ্বীপের উত্তরে এক ধরনের লং শোর কারেন্ট বিদ্যমান, মানে এখানে ঢেউয়ের একটা প্রভাব রয়েছে। সমুদ্রতীর অভিমুখী এসব জোয়ারের প্রভাব অমাবস্যা ও পূর্ণিমায় থাকে। ওশানাগ্রোফির কিছু এ ধরনের স্বাতন্ত্র্য রয়েছে। এ জন্যে দীর্ঘমেয়াদী ক্ষয় হয়ে থাকে। এটাকে মোখার প্রভাব বলা ঠিক হবে না। “দ্বীপের উত্তরে মহীসোপানের শেষ প্রান্তে সাগরের অভ্যন্তরে এক ধরনের ওয়াল রয়েছে। এখানকার বিশেষত্বের কারণে মোখার ঘূর্ণিবায়ু থাকলেও জোয়ার না থাকায় জলোচ্ছ্বাসের প্রভাবও তেমন পড়েনি।”  তবে দ্বীপের পরিবেশ ও প্রতিবেশ, জীববৈচিত্রে ঝুঁকির মধ্যে রয়েছে জানিয়ে এ নিয়ে কর্মপরিকল্পনা ও যথাযথ কার্যক্রম বাস্তবায়নের আহ্বান জানান তিনি।আরও পড়ুন:

অধ্যাপক আফতাব আলম খান বলছেন, ঘূর্ণিঝড় মোখার প্রভাবে সেন্ট মার্টিনের ‘লাইন ইরোশন’ হয়নি। ভূতাত্ত্বিক গঠন ও অবস্থানের কারণেই দীর্ঘদিন ধরে দ্বীপের উত্তর ও মাঝের অংশে ক্ষয় হচ্ছে।